b'\n_START_ARTICLE_\nSvanedal Ullvarefabrikk\n_START_PARAGRAPH_\nSvanedal Ullvarefabrikk var et industriforetak som ble etablert i 1908 i Oltedal i Rogaland. Opprinnelig het fabrikken Oftedals Veveri, men skiftet navn til Svanedal Ullvarefabrikk i 1914._NEWLINE_Fabrikken ble startet av de tre br\xc3\xb8drene Aadne, Birk og Alfred Oftedal, med en aksjekapital p\xc3\xa5 20.000 kroner, ti ansatte og elektrisk str\xc3\xb8m fra et eget kraftanlegg som br\xc3\xb8drene hadde f\xc3\xa5tt bygget. Kraftverket kunne levere energi tilsvarende 40 hestekrefter._NEWLINE_I 1933 hadde fabrikken 140 ansatte, og produserte foruten garn av ulike kvaliteter ogs\xc3\xa5 stoffer, ulltepper, sjal og pledd. Stoffene beskrev fabrikken som \xc2\xabdresst\xc3\xb8ier, kjolet\xc3\xb8ier, k\xc3\xa5pet\xc3\xb8ier, knickersstoffer\xc2\xbb. Svanedal fremstilte per 1933 ogs\xc3\xa5 ferdige plagg, n\xc3\xa6rmere bestemt \xc2\xabgensere, pullovers, slipovers, skijumpere, dameulltr\xc3\xb8ier, underkjoler samt str\xc3\xb8mper og sokker i alle st\xc3\xb8rrelser\xc2\xbb._NEWLINE_Per 1976 hadde bedriften 90 ansatte, hvorav 12 arbeidet ved bedriftens filial i Eigersund. Om lag 70 prosent av de ansatte per 1976 var kvinner; mange av dem var deltidsansatte husm\xc3\xb8dre. Dette \xc3\xa5ret tok hovedfabrikken i Oltedal i bruk nye produksjonslokaler. 90 prosent av produksjonen var fremstilling av garn, b\xc3\xa5de for h\xc3\xa5ndstrikking, broderi og til bruk i industrien._NEWLINE_I 1998 ble produksjonen lagt ned.'